Anders Buen

Anders Johnsen Buen (født 24. februar 1864 i Jondalen i Gransherad, død 17. juli 1933 i Trondheim) var en norsk typograf, journalist, redaktør og politiker for Arbeiderpartiet.

Liv og virke

Bakgrunn
Etter folkeskolen tok han et 2-årig kurs ved en høyere skole i Vang i Hedmark, og han gikk så i boktrykkerlære hos W. C. Fabritius i Christiania (1879).

Han var typograf og var formann for Den typografiske Forening i Kristiania 1897–98.

Pressemann
Han utgav i noen år ukebladet Andvake på Lillehammer. Han var redaksjonssekretær i Social-Demokraten (Kristiania) fra 1878 og redaktør fra 1900 til 1903. I Trondheim var han redaktør i Ny Tid fra 1903 til 1912, deretter journalist fram til partisplittelsen i 1921 Han var så redaktør i Trøndelag Social-Demokrat fra 1922 til partisamlingen i 1927. Senere var han medarbeider i Arbeider-Avisen etter fusjonen.

Politiker
Anders Buen var medlem av Kristiania bystyre 1901–03, og av Trondheim bystyre i åtte perioder fra 1907 til sin død. Han var medlem av Den socialdemokratiske Forening fra starten i 1885.

Buen representerte Lademoen krets i Trondheim som stortingsrepresentant i fem perioder fra 1907 til 1921 og der  parlamentarisk leder for Arbeiderpartiets gruppe fra 1913 fram til partisplittelsen i 1921. Han ble da leder av stortingsgruppa til det nyetablerte Norges Socialdemokratiske Arbeiderparti. Han var stortingspresident mellom 1919 og 1921 og varapresident i Odelstinget 1913–15 og 1918. Han var medlem av tollkomiteen (1906–12), budsjettkomiteen (1913–18) og nestformann i skog- og vassdragskomiteen (1919–21).

Buen var en sterk motstander av den radikale fløyen i Arbeiderpartiet som var ledet av Martin Tranmæl. Han var en klart reformistisk sosialist, og han støttet Gunnar Knudsen sin Venstre-regjering mot Høyre, blant annet under striden om rettskrivingsreformen av 1917. 

Under Arbeiderpartiets første splittelse i 1918 sluttet han seg til den moderate fløy.

Hans Erindringer kom ut på Det norske Arbeiderpartis forlag året etter hans død.

Se også 
 Anders Buens gate, en gate oppkalt etter ham ved Lademoen i Trondheim.

Referanser

Eksterne lenker 
 
  Politiske taler av Anders Buen, virksommeord.uib.no

Stortingsrepresentanter fra Ap
Stortingsrepresentanter fra Norges Socialdemokratiske Arbeiderparti
Stortingsrepresentanter for Trondheim og Levanger
Stortingsrepresentanter 1907–1909
Stortingsrepresentanter 1910–1912
Stortingsrepresentanter 1913–1915
Stortingsrepresentanter 1916–1918
Stortingsrepresentanter 1919–1921
Stortingspresidenter
Redaktører for Dagsavisen eller forløpere
Journalister i norske lokalaviser
Personer i arbeiderbevegelsen i Norge
Ap-politikere i Oslo
Ap-politikere i Sør-Trøndelag
Lokalpolitikere i Trondheim
Norske fagforeningspersoner
Norske typografer
Norske forfattere av erindringsbøker
Personer fra Kongsberg kommune